Il-glorja tal-Mulej timla t-tempju U ġiebni ħdejn il-bieb li jħares lejn il-Lvant. U, ara, il-glorja ta' Alla ta' Iżrael riesqa min-naħa tal-Lvant; il-ħoss tagħha bħall-ħoss ta' gliegel ta' ilma, u l-art kienet tiddi bil-glorja tiegħu. U d-dehra li rajt kienet bħal dik id-dehra li kelli meta ġie biex jeqred il-belt u bħal dik li kelli ħdejn ix-xmara Kebar. Jiena nxtħett wiċċi fl-art. U l-glorja tal-Mulej daħlet fis-santwarju mill-bieb li jagħti għan-naħa tal-Lvant. L-ispirtu refagħni u daħħalni fil-bitħa ta' ġewwa, u, ara, il-glorja tal-Mulej imliet is-santwarju. U smajt min ikellimni mis-santwarju waqt li raġel kien wieqaf ħdejja. U qalli: "O bniedem, dan hu l-post tat-tron tiegħi, il-post fejn inqiegħed qiegħ riġlejja, u li fih jien se ngħammar fost ulied Iżrael għal dejjem ta' dejjem. Qatt iżjed dar Iżrael, huma u s-slaten tagħhom, ma jkasbru ismi l-qaddis biż-żina tagħhom, u bl-iġsma mejta tas-slaten tagħhom. Għax huma qiegħdu l-għatba tagħhom ħdejn l-għatba tiegħi , il-ġnieb ta' bwiebhom mal-ġnieb ta' bwiebi; daqsxejn ta' ħajt biss kien hemm bejni u bejnhom. Kasbru bi qżiżijiethom ismi l-qaddis, għalhekk blajthom fil-korla tiegħi. Ħa jwarrbu issa 'l bogħod minni ż-żina tagħhom u l-iġsma tas-slaten tagħhom, u jien ngħammar f'nofshom għal dejjem. Il-liġi tat-tempju U inti, o bniedem, urihom lil dar Iżrael x'inhu t-tempju, il-qisien u t-tifsila tiegħu, ħa jistħu minn ħżunithom. U jekk jistħu minn kulma għamlu, urihom is-sura tat-tempju, it-tifsila tiegħu, il-ħruġ u d-dħul tiegħu, it-tqassim tiegħu kollu, ir-riti u l-preskrizzjonijiet tiegħu kollha, u iktibhomlhom quddiem għajnejhom biex huma jħarsu r-riti u l-preskrizzjonijiet kollha, u jagħmluhom. Din hi l-liġi tat-tempju: il-quċċata tal-għolja, il-medda kollha tagħha dawramejt, tkun mill-aktar qaddisa. Din hi l-liġi tat-tempju. L-artal Dawn huma l-qisien tal-artal bl-idriegħ; id-driegħ hu driegħ bl-erbat iswaba' u wisa' ta' id. Il-bażi kienet għolja driegħ, u wiesgħa driegħ ieħor, u madwarha fix-xifer kellha bordura għolja xiber. U l-għoli tal-artal kien dan: mill-bażi fl-art sax-xifer tal-pjan ta' taħt żewġt idriegħ, u l-wisa' driegħ; u mill-pjan ta' taħt għall-pjan ta' fuq erbat idriegħ u l-wisa ta' driegħ; il-fuklar tal-artal kien erbat idriegħ għoli; u mill-fuklar kienu ħierġa 'l fuq erbat iqrun. Il-fuklar tal-artal kien tnax-il driegħ twil u tnax wiesa', kwadru fuq l-erbat iġnub. Il-pjan ta' taħt kien ta' erbatax-il driegħ tul b'erbatax-il driegħ wisa' fuq l-erbat iġnub; u l-bordura madwaru kienet għolja nofs driegħ, u l-bażi driegħ dawramejt. It-taraġ, imbagħad, kien iħares lejn il-Lvant. Imbagħad qalli: "O bniedem, dan jgħid Sidi l-Mulej: dawn huma l-liġijiet li jmissu l-artal għal meta jiġu biex jibnuh biex fuqu joffru s-sagrifiċċju u jroxxu d-demm fuqu. Int tagħti lill-qassisin Leviti, min-nisel ta' Sadok, li jersqu biex iservuni, oraklu ta' Sidi l-Mulej, għoġol għas-sagrifiċċju tal-purifikazzjoni. U tieħu mid-demm tiegħu, u ssawbu fuq l-erbat iqrun u l-erba' kantunieri tal-pjan u l-bordura ta' madwaru, u hekk tippurifikah u tagħmel tpattija għalih. U tieħu l-għoġol tas-sagrifiċċju tal-purifikazzjoni u taħarqu fil-post tat-tempju barra s-santwarju. U fit-tieni jum toffri b'sagrifiċċju ta' purifikazzjoni bodbod bla difett għas-sagrifiċċju tal-purifikazzjoni, u tippurifika l-artal bħalma tkun għamilt bl-għoġol. U meta ttemm il-purifikazzjoni toffri għoġol bla difett u muntun bla difett mill-imrieħel; toffrihom lill-Mulej: fuqhom il-qassisin jixħtu l-melħ u joffruhom b'sagrifiċċju tal-ħruq lill-Mulej. Għal sebat ijiem int toffri bodbod kuljum b'sagrifiċċju tal-purifikazzjoni; u joffru wkoll għoġol u muntun mill-imrieħel, it-tnejn bla difett. Sebat ijiem tieħu l-purifikazzjoni tal-artal, u jnaddfuh u jikkonsagrawh. Meta jkunu ntemmu dawn il-jiem, fit-tmien jum, minn dakinhar 'il quddiem, il-qassisin jibdew joffru fuq l-artal is-sagrifiċċji tal-ħruq tagħkom u s-sagrifiċċji tas-sliem. Jiena mbagħad nitgħaxxaq bikom.